Video: Chaos toe trein ontspoor | Maroela Media
[OPVOLG] Die dodetal van dié voorval het intussen aansienlik gestyg. Lees die opvolgberigte hier.
Talle mense is vermoedelik beseer nadat die Shosholoza Meyl-trein Donderdagoggend net buite Kroonstad in die Vrystaat ontspoor het.
ŉ Video wat ná die ongeluk geneem is toon hoe verskeie van die treintrokke aan die brand geslaan het terwyl ander omgeslaan het.
Tiaan Esterhuizen, wat een van die passasiers op die trein was toe die voorval gebeur het, het aan Maroela Media gesê die voorval het omstreeks 09:15 gebeur. Die trein was van Port Elizabeth na Johannesburg op pad en was volgepak met grootliks vakansiegangers.
“Ons was in die restaurant-gedeelte van die trein waar almal besig was om ontbyt te eet toe ons ŉ ruk gevoel het en toe nog ŉ ruk soos die trein tot stilstand kom. Van die mense het na die tyd vir my gesê hulle het gehoor hoe die trein lank die toeter blaas voordat die ongeluk gebeur het,” het hy gesê.
Die trein nadat dit ontspoor het. Foto: Facebook via Kev Durst
Volgens Esterhuizen vermoed hy dat ŉ vragmotor op die treinspoor tot stilstand gekom het en nie betyds uit die pad kon beweeg nie. Die oorsaak van die ongeluk kon egter nog nie deur amptelike bronne bevestig word nie.
Esterhuizen het gesê daar is tans talle paramedici, brandbestryders, ambulanse en ander nooddienste op die toneel. Hy kon nie meer inligting gee oor hoeveel mense beseer is nie, maar het gesê hy vermoed dat daar wel mense in die ongeluk gesterf het. “Ons is met vakansie en het juis met die trein gery omdat ons gedink het dit sal veiliger wees as om op die pad te wees.”
ŉ Plaaslike woordvoerder van die Shosholoza Meyl het aan Maroela Media bevestig dat sy op pad is na die toneel toe, maar het gesê sy is nie gemagtig om met die media te praat nie. Maroela Media wag op amptelike kommentaar.
ŉ Woordvoerder van ER24 kon ook nie onmiddellik meer inligting verskaf nie. Netcare 911 het op hul amptelike Twitter-profiel bevestig hul paramedici is op die toneel en het gesê meer inligting sal binnekort bekendgemaak word.
Ai dis baie sleg. Sterkte vir almal.
Hoop en vertrou almal is ongedeerd. Sterkte.
Deur wie word dit bedryf? As dit enigsins iets met die staat te doen het, sou ek dit nie gewaag het of gesien het as ‘n moontlike veiliger opsie nie. STERKTE, ek hoop nie daar is baie beserings en ander ongevalle nie. Ons wag in spanning op die opgedateerde nuus . dit is baie tragies.
Dis ongelukkig dat so iets gebeur en dit oor ‘n vragmotor bestuurder wat nie sy kop kon gebruik nie. Het al die Shosholoza Meyl diens al baie gebruik tussen Johannesburg en Kaapstad, en sal dit nogsteeds doen. Gaan juis April weer so op vakansie met die trein. Na vlieg, is dit die lekkerste manier om in die Kaap te kom.
Ek het in Desember na en van Port Elizabeth met die trein gereis sonder enige voorvalle. Ek wil net noem dat die sekuriteit op die trein baie goed was. Ek was nogal verbaas hoeveel van ons eie mense van die trein gebruik maak. Die personeel was baie vriendelik en behulpsaam, die etes was ook baie lekker. Ek sal dit aanraai vir mense met kinders, hulle sal dit werklik geniet.